LV Eiropas Savienības Oficiālais Vēstnesis C 50/1

KOMISIJAS ATZINUMS

(2008. gada 21. februāris),

piemērojot Eiropas Parlamenta un Padomes Direktīvas 94/9/EK 7. pantu aizliegumam, ko Zviedrijas iestādes noteikušas attiecībā uz izolācijas blīvi “MCT Brattberg-RGSFB”

ATEX SE-01-07

(Dokuments attiecas uz EEZ)

(2008/C 50/01)

1. ZVIEDRIJAS IESTĀŽU PAZIŅOJUMS

Direktīvas 94/9/EK par dalībvalstu tiesību aktu tuvināšanu attiecībā uz iekārtām un aizsardzības sistēmām, kas paredzētas lietošanai sprādzienbīstamā vidē, 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu, ka iekārtas, aizsardzības sistēmas un ierīces, uz kurām attiecas šī direktīva, laiž tirgū un nodod ekspluatācijā tikai tad, ja, pareizi uzstādot un uzturot kārtībā, kā arī lietojot paredzētajiem mērķiem, tās neapdraud cilvēku veselību un drošību, kā arī mājdzīvniekus vai īpašumu.

Direktīvas 7. panta 1. punktā paredzēts, ka tad, ja dalībvalsts konstatē, ka minētās iekārtas, aizsardzības sistēmas vai ierīces ar CE atbilstības zīmi, ko lieto atbilstīgi paredzētajam mērķim, var apdraudēt cilvēku drošību, kā arī mājdzīvniekus vai īpašumu, tā veic visus vajadzīgos pasākumus, lai šādas iekārtas vai aizsardzības sistēmas izņemtu no tirgus, aizliegtu to laišanu tirgū, nodošanu ekspluatācijā un izmantošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Zviedrijas iestādes 2007. gada 26. martā oficiāli paziņoja Eiropas Komisijai par aizliegumu laist tirgū izolācijas blīves ar preču zīmi MCT Brattberg, modelis RGSFB, ražotājs MCT Brattberg AB, 37192 Karlskrona, Zviedrija, un par to izņemšanu no tirgus.

Saskaņā ar minētās direktīvas 7. panta 2. punktu Komisijai pēc apspriešanās ar attiecīgajām pusēm jāpaziņo par šāda aizlieguma pamatotību. Ja aizliegums atzīts par pamatotu, Komisija informē dalībvalstis, lai tās atbilstīgi 2. panta 1. punktā noteiktajiem pienākumiem varētu veikt visus vajadzīgos pasākumus saistībā ar attiecīgo iekārtu vai aizsardzības sistēmu.

2. ZVIEDRIJAS IESTĀŽU NORĀDĪTIE IEMESLI

Zviedrijas iestāžu noteiktais aizliegums pamatots ar to, ka ražojums neatbilst veselības aizsardzības un drošības būtiskajām prasībām, kas noteiktas ATEX Direktīvas 94/9/EK II pielikumā, jo nepareizi piemērota EK tipa pārbaudes sertifikātā minēto un turpmāk tekstā norādīto saskaņoto Eiropas standartu specifikācija:

— EN 50018:2000 + A1:2002 — Elektriskās ierīces sprādzienbīstamā vidē — Ugunsdrošs apvalks “d”. Tehniskās nepilnības: neatbilstība blīvēšanas testa prasībām (minētā standarta C.3.1.1. apakšpunkts, veselības aizsardzības un drošības būtiskās prasības, direktīvas II pielikuma 1.2.9. punkts). Blīve neizturēja blīvēšanas testu, ko paredz veikt uz testēšanas parauga, kuru 2 minūtes pakļauj 30 bar spiedienam: — pie 0,5 bar spiediena radās neliela sūce; — pie 1 bar spiediena sūce radās dažās vietās, un pie 2 bar spiediena tā radās vairākās vietās; — pie 3 bar spiediena moduļi, kas nodrošina blīvējumu, kabeļa ievadā izspiedās uz āru un 5 s laikā izsprāga no tā. Administratīvās nepilnības: sertifikāts (standarta 13.1. apakšpunkts). Nav izolācijas blīvju tipu un variantu specifikācijas. Blīve sertificēta kā “ierīce”, nevis — papildu elements.

— EN 50014:1997 + A1:1999 + A2:1999 — Elektriskās ierīces potenciāli sprādzienbīstamā vidē — Vispārīgi noteikumi. Administratīvās nepilnības: norādījumi (standarta 27. punkts, veselības aizsardzības un drošības būtiskajās prasības, direktīvas II pielikuma 1.0.6. punkts). Nav marķējuma kopsavilkuma. Neskaidrības attiecībā uz sertificētajiem tipiem un variantiem (Uz kuru no blīvēm attiecas sertifikāts?), nostabilizēšanās laiks (Kāds laikposms piemērojams sertificētām blīvēm?) un sertificētas blīves caurulēm (Vai sertificētās blīves atļauts izmantot caurulēs?). Norādījumos nebija iespējams noteikt, kāds dokuments ir minēts sertifikātā (“Urbto moduļu nomenklatūra”).

3. KOMISIJAS ATZINUMS

Komisija 2007. gada 27. martā rakstiski aicināja ražotāju MCT Brattberg AB un pilnvaroto iestādi LCIE Fontenay-aux-Roses, kas izdeva EK tipa pārbaudes sertifikātu, paziņot apsvērumus par Zviedrijas iestāžu noteikto aizliegumu.

LCIE Fontenay-aux-Roses2007. gada 14. maijā sniedza rakstisku atbildi, kurā apstrīdēja administratīvās nepilnības, ko bija konstatējušas Zviedrijas iestādes, un apgalvoja, ka tās “nav būtiskas”. Minētā iestāde atbildei bija pievienojusi ražotāja MCT Brattberg vēstuli, kurā norādīts, ka tas lauž līgumu ar LCIE (Fontenay-aux-Roses) un lūdz anulēt sertifikātu.

Zviedrijas iestādes 2007. gada 31. augustā nosūtīja Komisijai 2007. gada 8. februāra vēstuli, kuru tām bija adresējis ražotājs MCT Brattberg un norādījis šādi: “Mēs esam atsaukuši LCIE (Fontenay-aux-Roses) izdoto sertifikātu visiem meitasuzņēmumiem un pārstāvjiem un pašlaik nepārdodam iekārtas ar ATEX marķējumu. Visas iekārtas ar ATEX marķējumu patlaban ir izņemtas no tirgus un tiek turētas izolēti mūsu kvalitātes nodrošināšanas sistēmā”.

Ņemot vēra pieejamo dokumentāciju, ieinteresēto personu piezīmes un ražotāja veiktos pasākumus, Komisija uzskata, ka ražojums, uz kuru attiecas aizliegums, neatbilst iepriekšminētajām veselības aizsardzības un drošības būtiskajām prasībām. Šīs neatbilstības, īpaši tehniskās nepilnības, rada pamatu smagiem to personu apdraudējumiem, kuras lieto attiecīgo ražojumu.

Tādēļ pēc vajadzīgās procedūras izpildes Komisija atzīst, ka Zviedrijas iestāžu noteiktais aizliegums ir pamatots.